b"\n_START_ARTICLE_\nPallissa del carrer Escoles\n_START_SECTION_\nDescripci\xc3\xb3\n_START_PARAGRAPH_\nSituada dins del nucli urb\xc3\xa0 de la poblaci\xc3\xb3 de Cantallops, a l'extrem nord-est del terme, al carrer de les Escoles._NEWLINE_Edifici de planta rectangular amb la coberta de teula de dos vessants i organitzat en un sol nivell. El volum est\xc3\xa0 adossat a la fa\xc3\xa7ana de llevant de la casa del n\xc3\xbamero 8, de la que forma part. Aquesta presenta les mateixes caracter\xc3\xadstiques tipol\xc3\xb2giques i constructives que la pallissa, tot i que est\xc3\xa0 distribu\xc3\xafda en dos nivells i presenta una gran terrassa descoberta a migdia. La pallissa presenta dos portals d'acc\xc3\xa9s a l'interior oberts a la fa\xc3\xa7ana de migdia. Un d'ells \xc3\xa9s d'arc de mig punt i est\xc3\xa0 bastit en pedra desbastada disposada a sardinell. L'altre portal, de mides m\xc3\xa9s grans que l'anterior, \xc3\xa9s d'arc rebaixat, est\xc3\xa0 bastit en pedra desbastada i ha estat reformat recentment. La fa\xc3\xa7ana est\xc3\xa0 coronada per un doble r\xc3\xa0fec de teula i ma\xc3\xb3 pla pintat amb dents de serra. Damunt seu hi ha una canalera de teula verda vidrada. Adossat a la cantonada sud-oest de la construcci\xc3\xb3, en el punt on s'adossa amb l'habitatge, destaca un cos arrebossat de planta circular amb teulada d'un sol vessant, que probablement es correspongui amb el pou o b\xc3\xa9 el forn de la casa. A l'interior, l'edifici est\xc3\xa0 cobert per un sostre de bigues i llates de fusta disposat a dos vessants. Un mur central divideix l'espai en dos seguint la l\xc3\xadnia del carener de la teulada. Aquesta estructura presenta dos grans arcs de mig punt bastits en pedra desbastada, amb les impostes motllurades i sostinguts per un pilar quadrat central._NEWLINE_La construcci\xc3\xb3 \xc3\xa9s bastida en pedra sense treballar disposada irregularment, amb fragments de maons per regularitzar-lo."